text: Ny toiletbygning skal afhjælpe mange besøg på kundetoiletter
  30 juni 2017 kl. 10.25
  Den nye toiletbygning med to toiletter ved P-Nord i Saltgade i Ribe står nu klar til brug. Det blev fejret ved et lille arrangement.
  Turister og handlende i Ribe får nu bedre muligheder for at træde af på naturens vegne. En ny toiletbygning blev fredag formiddag indviet på P-Nord ved Kvickly på Saltgade.
  - Det har været på ønskesedlen i lang tid – og vi ville ikke bare have et grimt skur. Den forestående sommerferie betyder mange besøgende i Ribe, og netop de mange turister kan nu nyde godt af, at vi opgraderer faciliteterne, sagde formand for Teknik & Byggeudvalget, Anders Kronborg, i sin åbningstale foran toiletbygningen.
  Kvickly i Ribe og Esbjerg Kommune har delt finansieringen af toiletbygningen. Regningen løber op i 750.000 kroner.
  Anders Kronborg, formand, Teknik & Byggeudvalget, Soc.dem., Esbjerg Kommune: "Det har været på ønskesedlen i lang tid – og vi ville ikke bare have et grimt skur."
  - Vi har selvfølgelig glædet os til, at bygningen blev færdig. Helt lavpraktisk håber vi, at den kan afhjælpe de mange besøg på vores kundetoiletter, og derfor er vi også gået ind i projektet i samarbejde med kommunen, siger direktør Flemming Rasmussen fra Kvickly i Ribe.
  Bygningen rummer to toiletter, hvoraf det ene både er handicapvenligt og småbørns-venligt med pusleplads.
  